**599. stjórnarfundur BSE  
haldinn í Búgarði 23.01.2025 kl. 10.**

Mættir á fundinn: Birgir H. Arason, Gestur J. Jensson, Hákon B. Harðarson, Aðalsteinn H. Hreinsson, Agnar Þór Magnússon, báðir varamenn, Baldur H. Benjamínsson og Karl Ingi Atlason.

Dagskrá:

1. **Fundargerð 598.** stjórnarfundar frá 24. okt. samþykkt.
2. Erindi frá Þorsteini Jónssyni (Sögusteinn) um samstarf um uppbyggingu menningarsögulegs gagnagrunns um Eyjafjarðarsýslu.  
   Getur orðið gott verk, en það vantar yfirsýn um heildar umfang til að átta sig á hvort að veruleika getur orðið. Framkv.stj. falið að svara erindinu á þann hátt að BSE taki ekki þátt miðað við mjög óljósan og ónægan undirbúning.
3. **Bára Eyfjörð Heimisdóttir gæðastjóri Kjarnafæði Norðl. (KN)** kom á fundinn kl 11.   
   Ástæðan er m.a. bréf sem innleggjendur/bændur fengu varðandi hreinleika gripa. Ein af ástæðum þess að taka þarf harðar á hreinleika sláturgripa er að í haust kom upp E. coli sýking í leikskóla sem var rakin til blandaðs hakks frá KN, þó ástæða sýkingar hafi verði rakin til rangrar meðhöndlunar af matráði skólans. E. coli bakteríur eru víða í lífríkinu og gott hreinlæti í vinnslu og allri meðferð matvæla besta leið til að ekki skapist hætta af. Allir sammála um að mjög mikilvægt sé að gripir sem komi til slátrunar séu hreinir þó það sé vissulega snúið með suma “sóða”. Nokkur umræða um hvort hægt sé að gera bílstjóra sláturgripa ábyrga þannig að þeir geti hafnað móttöku þeirra sem óásættanlega skítugir eru, eða bent á að líklegir séu til verðfellingar vegna óþrifa.  
   Rætt um aðdraganda ákvörðunar á sendingu bréfsins og að æskilegt hefði verið að láta innleggjendur vita á seinustu mánuðum um hreinleikamat sinna gripa.  
   Einnig rætt við Báru um að koma, pöntunum, afhendingu og staðfestingu á heilbrigði innlagðra gripa yfir ár rafrænt form til að einfalda afhendingu.
4. **Afkoma síðasta árs.** Drög að ársreikningi lögð fram. Eitt og annað sem eftir er að ganga frá. Eftir að taka ákvörðun um hversu mikið á að eignfæra/gjaldfæra vegna framkvæmda við húsið sem eru 24,5m og kostnaður við Fang appið sem er rúmlega 5,6m.   
   Afkoma jákvæð um 16,5 milljónir áður en þessir liðir og fyrningar eru tekin inn í reikning.  
   (Líklegt að við gjaldfærum appið +5m af kostn. við húsið +afskriftir 4m = hagnaður 2m).  
     
   Tekið hádegishlé og farið á Vitann og étið eins og hver treysti sér til.
5. **Kúasæðingar, FANG app, kyngreint sæði.**  
   FANG appið var tekið í notkun á Norðausturlandi í desember og gengur nokkuð vel og strax stærstur hluti bænda sem notar það til pöntunar á sæðingum. Nokkuð er samt um hnökra sem er verið að leysa úr. Alls var kostnaður við FANG um áramót kominn í 18.320þús. + vsk. Framlag þróunarsjóðs nautgripar er 5m. og þær 13,3m. sem eftir standa greiddar af framkvæmdaðilum kúasæðinga Hlutur BSE sem reiknast út frá árskúafjölda, 5.648 þús.+vsk. Þetta er talsvert umfram þá áætlum sem gerð var. Þar munar mestu um hversu mikið verk var hjá Stefnu (sem þjónustar Huppuna) að tengja Fang og Huppu saman. Þar fyrir utan er ótalin umtalsverð vinna og þá helst hjá Guðmundi Jóhannessyni hjá RML og Andra Má sem hefur lang mest komið að þeim þætti sem snýr að innleiðingu og samskiptum við bændur þegar notkun byrjaði. Sótt verður aftur í Þróunarsjóðinn þar sem á að vera góður möguleiki á viðbótarframlagi.
6. **Höskuldur Jensson dýralæknir NBÍ** er í 80% starfi þar. Áhugi á að hann verði í 20% starfshlutfalli hjá framkvæmdaaðilum kúasæðinga til að vinna í frjósemisvandamálum á kúabúum. Hlutur BSE verður þá 8,5% af heildarlaunum, sem gerir 105.400 á mánuði. Stjórn fagnar þessari niðurstöðu og er sammála um að geirnegla Höskuld í þennan hluta starfsins.
7. **Kostnaðarhækkanir í landbúnaði.**   
   Rætt um miklar kostnaðarhækkanir sem lenda á landbúnaðarframleiðslunni. Dýralæknakostnaður og rafmagn m.a. nefnt þar til sögunnar. Þar má nefna að Dýraspítalinn Lögmannshlíð rukkar yfir 300kr/km. fyrir akstur sem er meira en aksturstaxti steypubíla.  
   Hvatt til þess að BSE vinni í og vekji athygli á óhóflegri gjaldtöku.

Fundi slitið um kl. 14.30  
SBH